# **Indoklás és hatásvizsgálat**

**A magánszemélyek kommunális adójának bevezetéséről**

A jogalkotásról szóló 2010. évi CXXX. törvény 17. S-a szerint a jogszabályok előkészítése során előzetes hatásvizsgálat elvégzésével kell felmérni a tervezett jogszabály valamennyi jelentősnek ítélt hatását, a szabályozás várható következményeit.

Az előzetes hatásvizsgálat megállapításai a rendelet-tervezet esetében az alábbiak:

Társadalmi, gazdasági, költségvetési hatásai:

Litér Község Önkormányzata költségvetésének 2016. évi teljesítésénél, az iparűzési adó előirányzata jelentős teljesítés elmaradást mutat. Az adókiesés várhatóan tartós lesz, így a következő években a 90 millió forint értékű bevétel 45 millió forintra módosul. A bevételkiesést pótolni kell. A pótlás történhet a kiadások csökkentésével, és a bevételek növelésével, elsősorban települési adó bevezetésével.

A 2017. január 1.-től bevezetendő magán kommunális adó mintegy 7 140 ezer Ft többletbevételt jelent a település számára.

Környezeti és egészségi következményei:

A szabályozásnak környezeti és egészségi következményei nincsenek.

Adminisztratív terheket befolyásoló hatásai:

A szabályozás egyszeri jelentős és folyamatos adminisztratív terhet keletkeztet: bevallások feldolgozása, határozat készítése, postázása, változások kezelése, adóellenőrzés, végrehajtás, előírások és befizetések nyilvántartása, egyéb feladatok.

A jogszabály megalkotásának szükségessége, a jogalkotás elmaradásának várható következményei:

A rendelet hatályba lépésével képződő adóbevétel az önkormányzat költségvetési bevételeinek növelését teremti meg, elmaradása a költségvetési kiadások finanszírozását veszélyezteti.

A jogszabály alkalmazásához szükséges személyi, szervezeti, tárgyi és pénzügyi feltételek:

Az önkormányzati rendelet alkalmazásához a szervezeti és tárgyi feltételek rendelkezésre állnak.